དེ་ལས་གདན་ས་དཔལ་སྒང་སྟེང་གསང་སྔགས་ཆོས་གླིང་གཙུག་ལག་ཁང་གི་དབུ་རྩེ་གཉྫི་ར་གསེར་གྱི་སྒོ་འཕང་ཕྱེ་གནང་བ་མ་ཚད་གདན་ས་དེའི་ཉེ་འདབས་ལུ་ཡོད་པའི་སྒྲུབ་གནས་ཀུན་བཟང་ཆོས་གླིང་དང་སྒོར་དགོན་ལྷ་ཁང་།གཟི་གཟི་ལྷ་ཁང་།སྤྱི་ཐོག་ཕུན་ཚོགས་རབ་བརྟན་གླིང་གི་རི་རྩེར་སྤང་ཁ་བསམ་གཏན་ཆོས་གླིང་གཙུག་ལག་ཁང་ཚུ་གསར་དུ་ཕྱག་བཏབ།སྦས་ཡུལ་མཁན་པ་ལྗོངས་ཀྱི་སྒྲུབ་གནས་ཚུ་ནང་ཉམས་རྟོགས་ཀྱི་ཡོན་ཏན་མངོན་དུ་གྱུར་ཏེ་ལས་ཅན་གྱི་བུ་སློབ་ཚུ་ལུ་ཟབ་ཆོས་ཀྱི་བདུད་རྩིའི་རྒྱུན་གྱིས་ཚིམ་པར་མཛད།དེ་ལས་གྲོ་བཞིན་ཟླ་བའི་མར་ངོའི་དུས་བཟང་ལུ་བཀའ་དྲིན་གསུམ་ལྡན་གྱི་ཡབ་ཞི་བར་གཤེགས་པའི་ཞུ་འཕྲིན་ཕེབས་ཏེ་ཕོ་རྒནམ་སྦོམ་ཤོས་ཞབས་དྲུང་གི་བཀའ་རྒྱ་ལྟར་དུ་ཕོ་རྒནམ་རྟ་མགོ་སྤྲུལ་སྐུ་དང་སྒང་སྤྲུལ་རང་ཉིད་ཧེ་མརབྱོན།དེའི་ཤུལ་ལུ་ཞབས་དྲུང་ཡང་བྱོན་ཏེ་ཡབ་རྗེ་དམ་པའི་དགོངས་རྫོགས་རྒྱ་ཆེར་གྲུབ་པ་མ་ཚད་སྤྱིར་ཁམས་གསུམ་འཁོར་བའི་འགྲོ་བ་ཡོངས་དང་བྱེ་བྲག་ཏུ་ཡབ་རྗེ་དམ་པ་དང་ལོ་འགའ་ཤས་ཀྱི་ཧེ་མར་གཤགས་མི་མ་ཡུམ་གཉིས་ཀྱི་དོན་ལུ་རྒྱལབའི་སྐུ་གསུང་ཐུགས་ཀྱི་རྟེན་མང་རབས་ཅིག་གསར་བཞེངས་གནང་སྟེ་སླར་ཡང་ཆིབས་ཁ་གཞུང་ཕྱོགས་ལུ་བསྒྱུར་ཏེ་དར་དཀར་ཡུལ་ལྗོངས་ཚུ་ནང་བྱོན་ཏེ་ཟབ་རྒྱས་ཆོས་ཀྱི་འགྲོ་དོན་རྒྱ་ཆེན་པོ་མཛད།དེ་ཅིག་གི་བར་ན་ས་གཡོམ་ཤུགས་ཅན་ཅིག་གིས་གདན་ས་གཙོ་བོ་སྒང་སྟེང་གསང་སྔགས་ཆོས་གླིང་དེ་ལུ་གནོད་རྐྱེན་སྦོམ་བྱུངམ་ལས་སྒང་སྤྲུལ་རང་ཉིད་ཀྱིས་གཙུག་ལག་ཁང་དེ་སྔར་ལས་ལྷག་པའི་ཉམས་གསོ་ཞུཝ་མ་ཚད་རྟེན་གསུམ་མང་རབས་ཅིག་གསར་བཞེངས་མཛད་པའི་མཐར་རབ་གནས་ཀྱི་དགའ་སྟོན་ལུ་ཞབས་དྲུང་རིན་པོ་ཆེ་དང་རྟ་མགོ་སྤྲུལ་སྐུ་རྣམ་གཉིས་བྱོན་ཏེ་རབ་གནས་རྒྱས་པར་མཛད་གནང་ནུག།དེ་ལས་ཡུན་མ་རིངམ་ཅིག་གི་བར་ན་སྙུང་གཞི་དྲག་པོ་ཐེབས་ཏེ་ཞབས་དྲུང་རིན་པོ་ཆེ་དང་རྟ་མགོ་སྤྲུལ་སྐུ་གཉིས་ཀྱིས་རིམ་གྲོ་ག་དེ་སྦེ་བསྒྲུབས་ཏེ་འབད་རུང་སྙུང་གཞི་མ་དྭངས་པར་སྤྱི་ཏོག་དགོན་པར་བྱོན།དེ་ཁ་ལས་ནོར་བུ་སྒང་དགོན་པར་བྱོན་ཏེ་སྨན་བཅོས་རིམ་གྲོ་ག་ཅི་གིས་ཡང་མ་ཕན་པར་དགུང་ལོ་༣༠དེ་ཅིག་ཁར་སྤྱི་ལོ་༡༩༠༥ལུ་སྐུ་ཞི་བར་གཤེགས་སོངམ་ལས་སྐུ་གདུང་རིན་པོ་ཆེ་སྒང་སྟེང་གསང་སྔགས་ཆོས་གླིང་ལུ་གདན་འདྲེན་ཞུ་སྟེ་མེ་མཆོད་ཕུལ་ནུག།།